Stephan El Shaarawy

Stephan Kareem El Shaarawy (arap. ستيفان الشعراوي) italijanski je nogometaš. Igra na poziciji napadača, a trenutno nastupa za Romu, u koju je došao prvo na posudbu iz Milana da bi zatim potpisao puni ugovor s njom. Član je reprezentacije Italije. Godine 2012. zauzeo je 52. mjesto na Guardianovom spisku 100 najboljih nogometaša na svijetu.

 Karijera 
 Rane godine 
Otac mu je Egipćanin, a majka Italijanka. Po vjeri je musliman, ali ne prakticira ramazanski post.

 Genoa 
Kad je imao 13 godina, priključio se omladinskom pogonu Genoe. Dana 21. decembra 2008, u dobi od 16 godina i 55 dana, debitirao je u Seriji A. Odigrao je 10 minuta na gostovanju u Veroni kod Chieva i postao četvrti najmlađi igrač u historiji Serie A. To mu je bio jedini nastup te sezone iako je često bio na klupi.

 Padova 
U junu 2010. posuđen je Padovi za sezonu 2010/11. u Serie B.  Ubrzo je postao jedan od ključnih igrača, dovevši svoj tim u finale doigravanja za Serie A, u kojem je Padova ipak izgubila od Novare i ostala u Seriji B.

 Milan 
mini|lijevo|200px|El Shaarawy i Robinho u pripremnoj utakmici protiv Real Madrida
 2011/2012. 
Dana 25. juna 2011. El Shaarawy je potpisao za AC Milan.

Dana 18. septembra debitirao je za Milan u prvenstvu u gostujućem porazu 3:1 od Napolija na "San Paolu". Tri dana kasnije, nakon što je ušao kao zamjena za Pata, postigao je svoj prvijenac za Milan, spasivši svoj tim od poraza na San Siru od Udinesea (1:1). U prvih pola godine u Milanu nastupio je sedam puta (ukupno samo 175 minuta), što je dovelo do medijskih izvještaja o njegovoj mogućoj posudbi kako bi se pomoglo njegovom napretku. Međutim, direktor Milana Galliani, trener Allegri i sam El Shaarawy dogovorili su se da ostane u klubu u skorijoj budućnosti. Upravo nakon toga desio se napredak u njegovoj igri i El Shaarawy je postao jedan od najcjenjenijih mladih nogometaša u Italiji.

Dana 23. januara 2012. zabilježio je svoju prvu asistenciju u Milanovom dresu; namjestio je gol Robinhu za 3:0 protiv Cesene. Dvije sedmice kasnije, 8. februara, bio je strijelac u domaćem porazu od Juventusa 1:2 u prvoj utakmici polufinala Italijanskog kupa. Tri dana kasnije postigao je izuzetno važan pobjednički gol u prvenstvu protiv Udinesea. To je bio prvi Udineseov poraz na domaćem terenu u sezoni, koji je označio preokret u formi Milana.

El Shaarawy je 25. jula produžio ugovor s rossonerima do 2017.

 2012/2013. 
Dana 3. oktobra postigao je svoj prvi gol u Ligi prvaka u gostima kod Zenita u Sankt Peterburgu, postavši s 19 godina i 342 dana najmlađi strijelac Milana u tom takmičenju ikad.  Dana 17. novembra bio je dvostruki strijelac u gostima kod Napolija (2:2), spasivši bod u 82. minuti. Nastavio je s dobrim igrama postigavši dva gola u gostujućoj pobjedi protiv Catanije 1:3. Zatim je u pobjedi 2:4 kod Torina bio strijelac u 76. minuti, a nakon toga i u domaćem trijumfu 4:1 protiv Pescare, što je bila Milanova četvrta uzastopna pobjeda. Jesenski dio prvenstva završio je kao najbolji strijelac Serie A sa 14 golova te kao najbolji strijelac Milana u svim takmičenjima sa 16 golova. Dana 28. februara 2013. okončao je špekulacije u vezi sa svojom budućnošću potpisavši produženje već postojećeg ugovora s Milanom za još godinu, tj. do juna 2018. U proljetnom dijelu ove sezone mučio se s formom, ali je Galliani stao na njegovu stranu izjavivši da su njegovi golovi ostavili Milan u utrci za jedno od prva tri mjesta.

 2013–2015: Problemi s povredama 
Nakon sedmica nagađanja o njegovoj budućnosti Milan je 2. jula 2013. službeno objavio da El Shaarawy neće napustiti klub u ljetnom prelaznom roku. Dana 20. augusta 2013. postigao je prvi gol u takmičarskim utakmicama nakon pola godine, i to u prvoj utakmici doigravanja za ulazak u Ligu prvaka protiv PSV-a. U prvoj polovini sezone mučio se s povredama i zabilježio je samo sedam nastupa u svim takmičenjima. Nakon neuspješnog oporavka od operacije pete, 28. decembra stavljen je van pogona dodatnih deset sedmica. Vratio se 11. maja 2014. u porazu 1:2 od Atalante.

U Milanovoj prvoj prvenstvenoj utakmici u sezoni 2014/15. protiv Lazija El Shaarawy je asistirao Hondi u sedmoj minuti. Dana 8. novembra postigao je svoj prvi gol u prvenstvu nakon 622 dana i pao na zemlju u suzama. Nakon dugog odsustva zbog nove povrede postigao je dva gola u domaćoj pobjedi 3:0 protiv Torina 24. maja 2015.  Tokom te dvije sezone odigrao je samo 28 utakmica u svim takmičenjima.

 Monaco 
Dana 13. 7. 2015. posuđen je Monacu na jednu sezonu s mogućnošću otkupa ugovora. Debitirao je 15 dana kasnije zamijenivši Anthonyja Martiala sedam minuta prije kraja u gostujućoj pobjedi 3:1 protiv Young Boysa u trećem kolu kvalifikacija za Ligu prvaka. U revanš-utakmici, koju je Monaco dobio 4:0, prvi put je bio starter, a postigao je i prvi gol za taj klub. Prije početka januarskog prelaznog roka njegov status u Monacu zamrznut je zato što je već odigrao 24 utakmice u svim takmičenjima, jednu manje od broja utakmica potrebnog za aktivaciju klauzule koja obavezuje klub da ga odmah (ot)kupi. 

 Roma 
Dana 26. januara 2016. pridružio se Romi, kojoj je posuđen do 30. juna iste godine za 1,4 miliona €. Dogovor je uključivao opciju kupovine za 13 miliona € prije početka sezone 2016/17. Četiri dana kasnije, u debiju za Romu, postigao je atraktivan gol petom u 48. minuti prvenstvene utakmice protiv Frosinonea, koju je Roma dobila s 3:1. Samo tri dana kasnije ponovo je bio strijelac zapečativši gostujuću pobjedu 0:2 protiv Sassuola u 94. minuti.

Dana 21. juna 2016. Roma je odlučila otkupiti El Shaarawyjev ugovor od Milana za 13 miliona €, zadržavajući ga u klubu do 2020. Dana 20. maja 2017. postiggao je dva gola protiv Chieva u pobjedi Rome 5:3, nastavivši niz od tri utakmice na kojima je bio strijelac.

 Shanghai Shenhua 
Dana 8. jula 2019. prešao je u kineski klub Shanghai Shenhua za 16 miliona €.  Debitirao je 2. augusta 2019. u prvenstvenoj utakmici protiv Wuhan Zalla. Trinaest dana kasnije postigao je i prvi gol za novi klub protiv Tianjin Tianhaija. Na kraju debitantske sezone osvojio je Kineski FA kup pobjedom njegove ekipe protiv Shandong Lunenga u finalu.

 Povratak u Romu 
Dana 30. januara 2021. vratio se u Romu kao slobodan igrač. Prvi gol po povratku postigao je 11. marta u pobjedi 3:0 protiv Šahtara iz Donjecka u osmini finala Evropske lige, 677 dana nakon posljednjeg u crveno-žutom dresu.

 Reprezentacija 
 Mlade selekcije 
U početku je bio kvalificiran da igra za reprezentaciju Egipta, ali ga selektor Hassan Shehata nije želio pozvati izjavivši da "ne može se svaki Egipćanin koji igra u stranoj ligi kvalificirati da igra za reprezentaciju (Egipta)", pošto je ona tada bila veoma uspješna osvojivši 3 uzastopna Afrička kupa nacija, uz dobar nastup na Kupu konfederacija 2009.

El Shaarawy je tada počeo igrati za U-17 reprezentaciju Italije, s kojom je učestvovao na Euru U-17 2009. i SP-u U-17 iste godine.

Za reprezentaciju U-21 debitirao je 15. novembra 2011. u kvalifikacijskoj utakmici protiv Mađarske.

 A-reprezentacija 
mini|El Shaarawy u utakmici protiv Haitija 2013.
Za A-reprezentaciju debitirao je 15. augusta 2012. počevši od prve minute prijateljsku utakmicu protiv Engleske. Svoj prvi gol postigao je 14. novembra u još jednoj prijateljskoj utakmici protiv Francuske.

Bio je u sastavu reprezentacije na Kupu konfederacija 2013, a u igru je prvi put ušao u posljednjoj utakmici grupne faze, onoj protiv Brazila, zamijenivši Alessandra Diamantija 19 minuta prije kraja. Vratio se u utakmici za treće mjesto protiv Urugvaja, koju je odigrao cijelu, a realizirao je i penal nakon što se utakmica završila 2:2, doprinijevši pobjedi Italije.

Usljed toga što je veći dio sezone 2013/14. propustio zbog povrede, nije pozvan u reprezentaciju za SP 2014.

Dana 10. oktobra 2015. prekinuo je period od tri godine bez gola za reprezentaciju postigavši pobjednički gol u gostujućoj pobjedi 3:1 protiv Azerbejdžana u kvalifikacijama za EP 2016. Tom pobjedom Italija je osigurala učešće na prvenstvu. Dana 31. maja 2016. selektor Antonio Conte uvrstio ga je na spisak od 23 igrača za nadolazeće prvenstvo. Jedinu utakmicu odigrao je 22. juna, ušavši s klupe u posljednjoj utakmici grupne faze, koju je Italija izgubila 1:0 od Irske.

 Stil igre 
Otkad se probio u prvi plan u sezoni 2012/13, smatraju ga nadolazećim i potencijalnim igračem svjetske klase. Primarno igra po lijevom krilu, ali također može igrati i kao ofanzivni veznjak ili centralni napadač. Poznat je po izvanrednom driblingu i tehnici. Udarcima izvan šesnaesterca pokazao je snagu koju ima u nogama. Također je i iznadprosječan dodavač i stvara slobodan prostor vještim prvim dodirom.

Njegov stil igre upoređuju sa stilom Cristiana Ronalda, dobitnika nagrade za FIFA-inog nogometaša godine. Kao svog uzora naveo je bivšeg Milanovog igrača, Kaku. Legenda Rossonera José Altafini uporedio je mladog Italijana s brazilskom zvijezdom Neymarom i trostrukim osvajačem FIFA-ine "Zlatne lopte" Lionelom Messijem: "El Shaarawy me podsjeća na Neymara i Messija. Oni imaju nizak centar gravitacije. Igraju loptom zalijepljenom za stopala. Već je dokazao da je dobar igrač. Važna je stvar ne nadebljati ga previše." Uprkos talentu, često ima problema s povredama.

 Sponzorstvo 
Godine 2012. potpisao je sponzorski ugovor s američkim proizvođačem sportske opreme Nikeom. U novembru iste godine pojavio se u reklami za nove kopačke Nike Green Speed II, a učestvovali su još i Eden Hazard, Mario Götze, Raheem Sterling, Christian Eriksen i Theo Walcott.

 Statistika karijere 
 Klubovi 
Do 26. 5. 2024.

 Ekipa Sezona Liga Kup Liga-kup Evropa Ostalo UkupnoGenoa2008/09.1000———102009/10.2000—00—20Ukupno3000—00—30Padova (posudba)2010/11.29910———309Ukupno29910———309Milan2011/12.22242—2Svi nastupi bili su u Ligi prvaka.0002842012/13.371611—82—46192013/14.6000—31—912014/15.18310———193Ukupno832163—1330010227Monaco (posudba)2015/16.15000—93—243Ukupno15000—93—243Roma (posudba)2015/16.168——20—188Roma2016/17.32842—82—44122017/18.33710—102—4492018/19.281110—40—3311Ukupno1093452—234—13940Shanghai Shenhua2019.10133———1342020.6000—000060Ukupno16133—0000194Roma2020/21.10100—41—1422021/22.27310—84—3672022/23.29720—112—4292023/24.33320—130—483Ukupno991450—367—14021Sveukupno35479208—821700456104

 Reprezentacija 
Do 29. 6. 2024.

|-
|2012.||3||1
|-
|2013.||7||0
|-
|2014.||1||0
|-
|2015.||6||1
|-
|2016.||3||1
|-
|2017.||3||0
|-
|2018.||–||–
|-
|2019.||2||1
|-
|2020.||3||2
|-
|2021.||1||0
|-
|2022.||0||0
|-
|2023.||2||1
|-
|2024.||1||0
|-
!Ukupno||32||7
|}

 Golovi za reprezentaciju 
 Gol  Datum  Stadion  Protivnik  Gol  Rezultat  Takmičenje1.  14. 11. 2012.  Stadion "Ennio Tardini", Parma   1:0 1:2  Prijateljska2.  10. 10. 2015.  Olimpijski stadion, Baku   2:1 3:1  Kval. za EP 2016.3.  29. 3. 2016.  Allianz Arena, München   1:4 1:4  Prijateljska4.  15. 10. 2019.  Stadion "Rheinpark", Vaduz   4:0 5:0  Kval. za EP 2020.5. 7. 10. 2020 Stadion "Artemio Franchi", Firenca  3:0 6:0 Prijateljska6.5:07.  17. 11. 2023.  Stadion "Olimpico", Rim   5:2 5:2  Kval. za EP 2024.

 Trofeji i priznanja 
 Klubovi 
Milan
 Italijanski superkup: 2011.

Shanghai Shenhua
 Kineski FA kup: 2019.

 Pojedinačno 
 Najbolji mladi igrač godine u Seriji A (1): 2012.
 Najbolji igrač godine (1): 2011 
 Srebrna lopta USSI-a (1): 2012/13 

 Napomene 

 Reference 

 Vanjski linkovi 






Kategorija:Rođeni 1992.
Kategorija:Biografije, Savona
Kategorija:Italijanski nogometaši
Kategorija:Nogometaši Genoe
Kategorija:Nogometaši Padove
Kategorija:Nogometaši AC Milana
Kategorija:Nogometaši AS Monaca
Kategorija:Nogometaši Rome
Kategorija:Nogometaši Shanghai Shenhue
Kategorija:Igrači na FIFA Kupu konfederacija 2013.
Kategorija:Igrači na Evropskom prvenstvu u nogometu 2016.
Kategorija:Igrači na Evropskom prvenstvu u nogometu 2024.
Kategorija:Živi ljudi